વર્ષોના વીતવા સાથે તેમાંની ઘણી બધી વાતો-બાબતો આજે યાદ નથી રહી. યાદ રહી ગઈ છે આર.બી. જોશી સાહેબની એક પ્રવૃત્તિ. સ્કૂલના વાર્ષિક કાર્યક્રમ નિમિત્તે તેઓ ખેડા જિલ્લાની ગણમાન્ય કહી શકાય તેવી વ્યક્તિને વિદ્યાર્થીઓના જીવન ઘડતર સંબંધિત પ્રવચન માટે નિમંત્રણ આપતા. મને બરાબર યાદ છે કે પહેલા વર્ષે બોરસદની બી.એડ. કૉલેજના પ્રિન્સીપાલ પુનમભાઈ પટેલ આવ્યા હતા (જેઓ પાછળથી સ્કૂલના ટ્રસ્ટીમંડળમાં પણ સામેલ થયા), બીજા વર્ષે આજે છે તેથી ઓછા જાણીતા અને તે સમયે ‘દંતાલી વાળા સ્વામી’ એવા વિશેષણથી ઓળખાતા સચ્ચિદાનંદ આવ્યા હતા તો ત્રીજા વર્ષે આણંદથી આવેલા ડૉ. વર્ગીસ કુરિયનના / Verghese Kurien પ્રવચનનો લાભ અમને વિદ્યાર્થીઓને મળ્યો હતો. સીધો નહીં આડકતરો. કારણ કે ભાષણ તો તેમણે અંગ્રેજીમાં આપ્યું હતું જેનું હાર્દ અમને વિદ્યાર્થીઓને જોશી સાહેબે ગુજરાતીમાં કહી સંભળાવ્યું હતું.